

Magyarország nagykövetsége

Zágráb

**Heti gazdasági figyelő - HORVÁTORSZÁG**

1. **VÁLLALATI HÍREK**

**Agrokor körüli hírek**

Az Agrokor rendkívüli cégvezetése legújabb pénzügyi jelentése szerint a cégcsoport a 2018. január-májusi időszakban 449,4 M HRK (60,7 M EUR) operatív nyereséget (EBITDA) valósított meg. Az eredmény 10,5 százalékkal haladja meg a tervet. Legjelentősebb tényként említik, hogy a kiskereskedelmi üzletág 3,3 M HRK (0,45 M EUR) operatív nyereséget ért el, a cégvezetés által korábban tervezett 15 M HRK (2,03 M EUR) veszteséghez képest. A pozitív eredmény elsősorban a Konzum kiskereskedelmi lánc 42,6 M HRK-s (5,76 M EUR) EBITDA-jának köszönhető. Az élelmiszer üzletág továbbra is a cégcsoport legjobban működő része, az elért operatív nyereség 380 M HRK (51,35 M EUR). A mezőgazdaság üzletág ezzel szemben a terven alul teljesített, az EBITDA 103 M HRK (13,92 M EUR) helyett csak 65 M HRK (8,78 M EUR) volt.

**Egyéb vállalati hírek**

A kutinai Petrokemija Közgyűlése 2018. július 9-én határozott a vállalat feltőkésítéséről. A tervezett alaptőke emelés legalább 400, legfeljebb 450 M HRK lenne (min. 54,1 M EUR, max. 60,8 M EUR) új részvénycsomag kibocsátásával. Az INA kőolajipari és a Prvo plinarsko drustvo földgázellátó vállalat már bejelentette, hogy 150 M HRK-val (20,3 M EUR) tervez részt venni a feltőkésítési folyamatban.

1. **GAZDASÁGI HÍREK**

A Legfelső Cégbíróság 2018. július 10-én közzé tette végzését, amely szerint a horvát kereskedelmi bankok jogszabályellenesen jártak el a svájci frankhoz kötött lakáshitelek odaítélésekor. A bíróság szerint a hitel külföldi valutához való kötését magyarázó szerződési rendelkezések az átlagos fogyasztónak érthetetlenek, és ilyen módon tisztességtelenek is. A svájci frankhiteleseket összegyűjtő Udruga Franak egyesület szerint a kereskedelmi bankok kártérítés címén 10-15 Mrd HRK-t (1,35-2,03 Mrd EUR) fognak visszatéríteni a hiteleseknek. A Horvát Bankok Egyesülete nem kívánta kommentálni a végzést.

Az Eurostat július 10-én megjelentetett adatai szerint a lakásingatlanok ára átlagosan 4,7 százalékkal növekedett az EU szintjén. Az euróövezetben a növekedés 4,5 százalékos. A legnagyobb áremelkedés Lettországban volt (13,7 százalék), őt követik Szlovénia (13,2 százalék), Írország (12,3 százalék) és Portugália (12,2 százalék), ***míg Horvátországban az ingatlanok 8,5 százalékkal drágábbak, mint egy évvel ezelőtt.***

1. **MAKROGAZDASÁGI MUTATÓK**

Az Állami Statisztikai Hivatal (DZS) július 10-én közölt adatai szerint 2018 májusában a külföldi turisták 1,4 millió beutazást és 5,3 millió vendégéjszakát valósítottak meg. A beutazások száma 34 százalékkal, míg a vendégéjszakák száma 43,4 százalékkal haladják meg az előző évi adatokat. A január-májusi időszakban ugyancsak jelentős növekedést jegyeztek fel: a beutazások száma 2,9 millió (+22 százalék), míg a vendégéjszakáké 8,9 millió (+27 százalék).

Az Európai Bizottság rendszeres nyári előrejelzésében **a 2018 évi horvát GDP-növekedést a korábbi 2,8 százalékról 2,6 százalékra, míg a 2019-es becslését a korábbi 2,7 százalékról 2,5 százalékra csökkentette.** Indoklásként az EB figyelmeztet arra, hogy 2018. első 5 hónapjában jelentősen mérséklődött az export növekedése (+1,2 százalékkal évközi szinten), valamint arra, hogy 0,2 százalékkal csökkent az ipari termelés. Az EB szerint a munkanélküliség tovább csökkenhet, míg az infláció mértéke 2018-ban 1,6 százalékos, 2019-ben 1,8 százalékos lesz.

1. **KORMÁNYHATÁROZATOK**

**A kormány a 2018. július 12-ei ülésén az alábbi gazdasági vonatkozású határozatokat hozta:**

* Az EU jogszabályainak a horvát jogrendbe való beépítése végett elfogadta a következő törvény-javaslatokat, amelyeket benyújtott a parlamentnek megvitatásra és elfogadásra:
1. a Fiskális felelősségről szóló törvény tervezetét (2011/85/EU sz. Európa Tanács rendelet)
2. **az Európai Parlament és a Tanács (EU) 2017/1131 (2017. június 14.) a pénzpiaci alapokról** szóló **rendeletének végrehajtásáról szóló törvénytervezet.**

**A kormány a 2018. július 12-én megtartott ülésén nem határozott gazdasági, illetve pénzügyi vonatkozású személyügyi előterjesztésben.**